Tydelike permitte goeie nuus vir vuurwapeneienaarsArgieffoto (Foto: Hansie Linde) Die SA Jagters- en Wildbewaringsvereniging (SA Jagters) het die Suid-Afrikaanse Polisiediens (SAPD) se besluit verwelkom om ŉ tydelike permitstelsel van stapel te stuur. Die nuwe stelsel sal vuurwapeneienaars wie se lisensieaansoeke goedgekeur is, maar nog wag op lisensiekaarte, in staat stel om ŉ vuurwapen onder die beskerming van die wet te gebruik. Luidens ŉ amptelike skrywe deur die SAPD vroeër vandeesweek is alle provinsiale kommissarisse opdrag gegee om stasiebevelvoerders regoor die land in kennis te stel oor die besluit om tydelike permitte aan vuurwapeneienaars, wat nog wag op gedrukte lisensiekaarte, uit te reik. Die tydelike permitte sal geldig wees totdat die betrokke lisensiekaarte beskikbaar gestel is. “Hierdie aankondiging bring verligting aan duisende vuurwapeneienaars wat vuurwapens gekoop het, maar dit nie kan gaan afhaal nie omdat hulle nog nie ŉ geldige lisensiekaart het nie,” sê Fred Camphor, uitvoerende hoof van SA Jagters. Sommige vuurwapeneienaars wag al langer as ses maande vir hul lisensiekaarte. Luidens die SAPD se skrywe kom die besluit om tydelike permitte uit te reik ná “verskeie litigasie-aangeleenthede teen die polisie, as gevolg van vertragings in die verwerking van vuurwapenlisensieaansoeke, wat ŉ direkte impak op die kaartdrukproses gehad het.” Fidelity, een van die grootste veiligheidsmaatskappye in Suid-Afrika, het vroeër die SAPD hof toe gesleep nadat hy geweier is om sowat 700 van die maatskappy se vuurwapens, wat weens ŉ administratiewe fout nie betyds hernu kon word nie, te hernu. Volgens die SAPD is dié hofstryd met Fidelity deels die rede waarom daar eindelik besluit is om ŉ tydelike permitstelsel van stapel te stuur. Vuurwapeneienaars wie se aansoeke goedgekeur is, maar steeds nie hul lisensiekaarte ontvang het nie, sal nou ŉ A4-permit van hul naaste polisiestasie ontvang wat lees: “Magtiging om ŉ vuurwapen vir goedgekeurde lisensie te besit”. Camphor sê hy en SA Jagter se 44 000 lede is verheug hieroor, aangesien die meeste van die vereniging se lede vuurwapens vir ontspanningsdoeleindes gebruik soos in skietkompetisies en om mee te jag. “Ons lede is verantwoordelike vuurwapeneienaars wat gereeld oefen om hul skietvaardighede in stand te hou en te verbeter. Die onnodige vertragings met die uitreiking van lisensiekaarte was baie frustrerend vir ons lede,” sê hy. “Ons is versigtig optimisties dat die aangewese vuurwapenbeamptes by polisiestasies vinnig die versoeke vir tydelike permitte sal kan hanteer.”